Minister wil met onteiening op Kaapstad fokusMinister Lindiwe Sisulu. Foto: GCIS/Flickr Die minister van menslike nedersettings, Lindiwe Sisulu, wil voorgenome veranderinge aan die Grondwet om onteiening van grond sonder vergoeding te vergemaklik, gebruik om grond wat die staat in Kaapstad besit, vir bekostigbare behuising aan te wend. Sy het op ’n mediakonferensie ter toeligting van haar begrotingsdebat in die parlement gesê sy ondersteun die stellings deur pres. Cyril Ramaphosa in die staatsrede dat grond wat deur die staat besit word, die eerste moet wees om oorgedra te word aan mense wat nie eiendom besit nie. Met klaarblyklike verwysing na grond by Youngsfield, Ysterplaat en Wingfield, het sy gesê grond wat aan die weermag behoort kan ter sprake wees, asook grond wat aan staatsbestuurde entiteite soos Transnet behoort. Transnet besit heelwat grond in die Culemborg-gebied tussen die N1-hoofweg en die middestad. “Kaapstad gaan ons eerste uitdaging wees, omdat daar soveel stedelike grond is wat aan die staat behoort en wat geskik is om bekostigbare behuising op te bou. “Ek is so bly die parlement het uiteindelik ’n punt bereik waar ons grond kan onteien, en ek wil graag die voortou neem,” het sy gesê, terwyl sy uitgewys het dat een van die regering se doelwitte is om die vestigingspatrone wat deur die vorige regeringstelsel en die apartheidsbeleid afgedwing is deur onder meer die Groepsgebiedewet, ongedaan te maak. Sy het in daardie verband spesifiek verwys na die wyse waarop arm, swart mense ver van werksgeleenthede geplaas is in townships aan die naat van stede, sodat baie Suid-Afrikaners steeds ’n groot deel van hul inkomste bestee aan openbare vervoer om by die werk te kom.